Osa Honkaharjun fysioterapeuteista siirtyy väliaikaisesti Imatran Tietotaloon

Honkaharjussa vesivahingon vuoksi tehtävät korjaustyöt aiheuttavat muutoksia Imatran fysioterapiapalveluihin. Osa fysioterapeuteista siirtyy väistötiloihin Imatran Tietotaloon. Heidän asiakkaisiinsa ollaan yhteydessä vastaanottojen siirtymisestä.

Osa Honkaharjun avofysioterapian fysioterapeuteista siirtyy tänään maanantaina 3.11. Imatran Tietotaloon (F. O. Virtasen katu 6). Väistötilat ovat talon 3. kerroksessa, ja hissiaulassa on fysioterapian odotustila. Tilat ovat käytössä toistaiseksi.

Imatran Tietotalon tiloihin siirtyy neljä fysioterapeuttia. Heidän vastaanottonsa käynnistyvät väistötiloissa tiistaina 4.11.2025. Honkaharjuun jää avofysioterapeutti, toimintaterapeutti ja osastoterapeutit sekä asiantuntijafysioterapeutin kiirevastaanottotoiminta.

Fysio- ja toimintaterapian avoterapiat-toimintayksikön esihenkilö Maiju Taskula kertoo, että kaikista muuton takia eri paikkaan siirtyvistä vastaanotoista otetaan asiakkaisiin yhteyttä.
– Jos asiakkaan fysioterapeutin vastaanottokäynnin osoite muuttuu, olemme asiakkaaseen yhteydessä ensisijaisesti tekstiviestillä tai puhelimitse, jos tekstiviestilupaa ei ole.
– Valitettavasti muistutusviesti vastaanottokäynnistä voi tulla hetken aikaa väärällä tiedolla. Pyrimme saamaan tämän kuntoon mahdollisimman pian.

Jos asiakas ei ole saanut tietoa vastaanoton siirtymisestä tai on epävarma vastaanottopaikasta, hän voi olla yhteydessä fysio- ja toimintaterapian avoterapiat-toimintayksikön esihenkilöön Maiju Taskulaan.

Lisätietoja:

Maiju Taskula, toimintayksikön esihenkilö, fysio- ja toimintaterapia, avoterapiat, puh. 040 651 3815, maiju.taskula@ekhva.fi